ΠΗΓΗ ΓΙΑ ΤΟ ΔΙΑΦΩΤΙΣΜΟ
Ο Διαφωτισμός ήταν ένα πανευρωπαϊκό κίνημα που ξεκίνησε το τελευταίο τέταρτο του 17ου αιώνα. Στόχος του ήταν να αφαιρέσει το βαρύ πέπλο της παράδοσης, της θρησκευτικής εξουσίας και των κληροδοτημένων δοξασιών που, όπως πίστευαν οι ταγοί του κινήματος, κατέπνιγαν το πνεύμα και αρνούνταν τις πολιτικές ελευθερίες. Οι πρωτοπόροι αυτοί ζητούσαν μεγαλύτερη θρησκευτική ανοχή και περιορισμό της κυβερνητικής εξουσίας. Στη χορεία τους περιλαμβάνονταν φιλόσοφοι με την αυστηρή έννοια του όρου,  αυτοί που ασχολούνταν με την εδραίωση της γνώσης  στην επιστήμη και στην ηθική, όπως ο Σπινόζα, ο Λοκ και ο Καντ. Υπήρχαν επίσης επιστήμονες, όπως ο Νέυτωνας και ο Λινναίος, οικονομολόγοι(Τυργκό και Άνταμ Σμιθ), κοινωνικοί μεταρρυθμιστές(Κοντορσέ, Μπεκαρία και Μπένθαμ), ιστορικοί( Ουίλιαμ Ρόμπερτσον) και πολιτικοί, όπως οι συντάκτες της Αμερικανικής Διακήρυξης της Ανεξαρτησίας και του Συντάγματος. Τη μεγαλύτερη ομάδα αποτελούσαν οι Γάλλοι  philosophes , που τους απασχολούσαν τα ζητήματα του ανθρώπου σε σχέση με το Θεό και την κοινωνία. Ιδιαίτερη επιρροή είχαν ο Μοντεσκιέ, ο Βολταίρος και ο Ρουσσό, ενώ θα πρέπει να οροσθέσουμε τον Ντιντερό και τον Ντ’ Αλαμπέρ, συντάκτες της Encyclopedie, μιας εικοσάτομης σύνοψης όλων των γνωστικών πεδίων.

